জাহাঙ্গীর আলম রাজু,দীঘিনালা  খাগড়াছড়ির দীঘিনালা উপজেলায় বিভিন্ন সুস্বাদু ফলে ভরে উঠেছে তুষার কান্তি বসুর মিশ্র ফলের বাগান। উপজেলার মধ্য বোয়ালখালী অনাথ আশ্রম আবাসিক এলাকায় নিজ উদ্যোগে তুষার কান্তি বসু গড়ে তুলেছেন এই মিশ্র ফলের বাগান। ২০০৪ সাল থেকে দীর্ঘ ৯ বছর ধরে দেশি-বিদেশি ১৪৮ প্রজাতির ফলদ ও বনজসহ বিলুপ্ত প্রজাতির বিভিন্ন ধরনের গাছ দিয়ে সাজানো হয় বাগানটি। বর্তমানে নানা প্রজাতির সুস্বাদু ফল সংগ্রহ করতে আসা ক্রেতাদের ভিড়ে মুখর এই বাগান। দেশব্যাপী  আলোড়ন সৃষ্টিকারী এই বাগানের মালিক তুষার কান্তি বসুর ইচ্ছা, তার বাগানটি গাছের জাদুঘর হিসেবে গড়ে উঠুক। তার সে ইচ্ছে এখন সফলতার দ্বারপ্রান্তে। কৃষি বিভাগের মতে, তুষার কান্তি বসুর বাগানে যেসব ফলদ ও বনজসহ দুর্লভ প্রজাতির গাছ রয়েছে তা দেশের অন্য কোনো বাগানে নেই। প্রতিদিন দেশের বিভিন্ন এলাকা থেকে বাগানটি দেখতে ও অভিজ্ঞতা নিতে আসেন অসংখ্য মানুষ। ২০০৬ সালে দেশের ৬০টি হর্টিকালচার সেন্টারের তত্ত্বাবধায়ক ও কৃষিবিদরা বাগানটি পরিদর্শন করেন। এ সময় তারা তুষার কান্তি বসুর ফলের এই বাগানটিকে এদেশের মডেল হিসেবে আখ্যায়িত করেন। ফলদ  বাগান সৃজনে আগ্রহী লোকজনও বাস্তবসম্মত অভিজ্ঞতা এবং প্রযুক্তিগত পরামর্শ নিতে ছুটে আসেন তুষার কান্তি বসুর কাছে। কৃষি সম্প্রসারণ অধিদফতরও বাগান সৃজনে লোকজনের মধ্যে আগ্রহ সৃষ্টি করতে উদ্বুদ্ধকরণের মূল হাতিয়ার হিসেবে বেছে নিয়েছেন তুষার কান্তি বসুর বাগানটি। তাই প্রতিদিন নানা প্রয়োজনে শত শত মানুষের সমাগম ঘটে এ বাগানে। ২০০৭ সালের জুনে কৃষি মন্ত্রণালয়ের বিবেচনায় দেশের শ্রেষ্ঠ মিশ্র ফলের বাগান সৃজনকারী হিসেবে নির্বাচিত হন তুষার কান্তি বসু। এ জন্য তৎকালীন রাষ্ট্রপতি তুষার কান্তি বসুকে স্বর্ণপদকে ভূষিত করেন। তুষার  কান্তি বসুর বাগানে কোনো প্রকার রাসায়নিক সার ব্যবহার করা হয় না। সম্পূর্ণ নিজস্ব কমপোস্ট করা জৈব সার দিয়ে শুরু থেকেই চলছে গাছের পরিচর্যা। তুষার কান্তি বসু পেশায় একজন ঠিকাদার। মূলত ঠিকাদারি ব্যবসার জন্যই নোয়াখালী থেকে ১৯৮২ সালে খাগড়াছড়ি পার্বত্য জেলার দীঘিনালা উপজেলায় বসবাস করছেন তিনি। ২০০৪ সালে তৎকালীন ক্ষমতাসীন রাজনৈতিক দলের নেতাদের টেন্ডারবাজির কারণে ঠিকাদারি লাইসেন্সে কোনো কাজ না পাওয়ায় পেশা ত্যাগ করেন তুষার কান্তি বসু। তাই ঠিকাদারির বাইরে নিজের ভাগ্যের চাকা ঘুরাতে শুরু করেন এই মিশ্র ফলের বাগান। তুষার কান্তি  বসুর এই উদ্যোগকে সফলতার দ্বারপ্রান্তে পেঁৗছে দিতে সহায়ক শক্তি হিসেবে কাজ করেন দীঘিনালা উপজেলার তৎকালীন কৃষি কর্মকর্তা তাজুল ইসলাম পাটোয়ারী। কথা হয় তুষার কান্তি বসুর সঙ্গে। তিনি জানান, ছোটবেলায় বৃক্ষপ্রেমী বাবা দুর্গাপদ বসু ও মা পারুল রানী বসুর গাছের প্রতি ভালোবাসা দেখে আমিও বৃক্ষের প্রেমে পড়েছিলাম। তখন থেকেই বাগান সৃজনের স্বপ্ন দেখতাম। বৃক্ষপ্রেমী মা-বাবাকে অনুকরণ করার কারণেই আজ আমার স্বপ্ন পূরণ হয়েছে। তিনি প্রথমে দীঘিনালা উপজেলার মধ্য বোয়ালখালী অনাথ আশ্রম আবাসিক এলাকায় ৭ একর পাহাড় কিনে মিশ্র ফলের বাগান  সৃজনের কাজ শুরু করেন। বর্তমানে এই বাগানের পরিধি বেড়ে দাঁড়িয়েছে ২৫ একরে। এই বাগান করতে ব্যয় হয়েছে ৫০ লাখ টাকা। বাগানের উৎপাদন শুরু থেকে এ পর্যন্ত নানা প্রজাতির ফল ও গাছের কলম বিক্রি করে তুষার কান্তি বসুর আয় হয়েছে প্রায় ৩০ লাখ টাকা। এই বাগানে রয়েছে ১৪৮ প্রজাতির নানা প্রকার ফলের গাছ। এসব ফলের গাছে সারাবছরই পাওয়া যায় কোনো না কোনো ফল। এই বাগানে অনেক বিদেশি ফলও রয়েছে। ১৪৮ প্রজাতির ফলের মধ্যে রয়েছে ১০ প্রজাতির আম, ৫ প্রজাতির লিচু, ৩ প্রজাতির কাঁঠাল, ৯ প্রজাতির পেয়ারা, ৮ প্রজাতির কুল, ৩ প্রজাতির জলপাই, ২ প্রজাতির  জাম্বুরা, ৩ প্রজাতির আমড়া, অন্যান্য ফলের মধ্যে রয়েছে কমলা, মালটা, আতা, সরিফা, বেল, সফেদা, ডালিম, জামরুল, পেঁপে, করমচা, বিলিম্বি, আনার, কামরাঙ্গা, আলুবোখরা, আনারস, আঙুর, চালতা, মোচাম্বি, নাসপাতি, লেবু, কাজু বাদাম, নারিকেল, সুপারি, কালো জাম, কাঠবাদাম, তেঁতুল, মিষ্টি তেঁতুল, কলা, খেজুর, তাল, আপেল, স্ট্রবেরি ও রামবুটান। এসব ফলের সব কয়টিতেই রয়েছে তিন চার প্রজাতি। তুষার কান্তি বসুর এই বাগানে রয়েছে ১৬ প্রকার বিলুপ্ত প্রজাতির ফলের গাছ। স্থানীয় কৃষি বিভাগের তথ্যমতে, বিলুপ্ত প্রজাতির এসব ফলের গাছ এই বাগান ছাড়া দেশের অন্য  কোনো অঞ্চলে তেমন একটা দেখা যায় না। তুষার কান্তি বসু সখ করেই বাগানে বিলুপ্ত প্রজাতির ফলের গাছগুলো সংরক্ষণে রেখেছেন। বিলুপ্ত প্রজাতির ফলগুলোর মধ্যে রয়েছে_ লটকন, পাইন্যাগুলা, ডুমুর, বাক্স বাদাম, লতানো আম, রাক্ষুশী ফল, কাউফল, গাব, ঢেওয়া, বেতফল, কতবেল, প্যাসান, গোলাপ জাম, অড়বড়ই, বিলম্বি ও রক্ত গোটা।  পাশাপাশি বাগানে রয়েছে ৩২ প্রজাতির ঔষধি গাছ। ভারত থেকেও ঔষধি গাছের চারা সংগ্রহ করেছেন তিনি। ঔষধি গাছের মধ্যে নিম, সাজনা, রাসনা, নিসিন্দা, আমলকী, বয়েরা, হরীতকী, অর্জুন, আগর, চন্দন, শ্বেত চন্দন, রক্ত চন্দন, গোপি  চন্দন, বাসক পাতা, তুলসী, কফি, নাগেশ্বর, বগফুল, মেছতা, বাদালি, থানকুনি, মানকচু, তেলাকচু, মাংশিকচু, ফনি মনচা, বন রসুন, শিমুল আলু, পদ্ম বরুজ, দারুচিনি, গোল মরিচ, আদা, হলুদ, ধনেপাতা, ভেরন্ডা ও তেজপাতা। তাছাড়াও তুষার কান্তি বসুর এই বাগানে রয়েছে ১৩ প্রজাতির বনজ গাছ। এসব বনজ গাছের মধ্যে রয়েছে সেগুন, গামারি, চম্পাফুল, গর্জন, চাপালিশ, মেহগনি, রেইনট্রি, কড়ই, বাঁশ, উদল, পিথরাজ, তুলা ও গোদা। বাগানের শোভাবর্ধনের জন্য লাগানো হয়েছে দুরান্ডা, দেবদারু, ঝাউ, শিউলি, গন্ধরাজ, কলাবতি, বকুল, কৃষ্ণচূড়া, পাতাবাহার ও গোলাপসহ নানা  প্রকার ফুলের গাছ। এই বাগানে আরও রয়েছে থাইল্যান্ড থেকে সংগ্রহীত লিচু, কাঁচা মিষ্টি আম, কনকর্ড লেবু, রামবুটান, স্ট্রবেরি ও মিষ্টি তেঁতুল। তুষার কান্তি বসুর বাগানের আলাদা বৈশিষ্ট হচ্ছে গাছের চারা রোপণকালীন সময় রাসায়নিক সার ব্যবহার না করে সম্পূর্ণ নিজস্ব উদ্যোগে গোবর, খৈল, শুঁটকির গুঁড়া, মুরগির বিষ্টা, ছাই ও চুনের সংমিশ্রণে কমপোস্ট করা জৈব সার দিয়ে গাছের পরিচর্যা করা। বৃক্ষপ্রেমী তুষার কান্তি বসু জানান, জৈব সার ব্যবহারের ফলে ফল যেমন সুস্বাধু হয় তেমনি ফল গাছের রঙও হয় অন্য রকম। গাছগুলো থাকে সতেজ। মেরুং ইউনিয়ন  পরিষদ চেয়ারম্যান মোসলেম উদ্দিন ও বোয়ালখালী ইউনিয়ন পরিষদ চেয়ারম্যান মাসুদ রানা বলেন, আমাদের জানামতে এ বাগানে দেশের এমন কোনো গাছ নেই যা পাওয়া যায় না। এ বাগানের ফলের স্বাদও অন্য রকম। এই বাগানের ফল সম্পূর্ণ রাসায়নিকমুক্ত। এ ব্যাপারে উপজেলা কৃষি কর্মকর্তা মোহন কুমার ঘোষ জানান, আমি একজন কৃষিবিদ হিসেবে তুষার কান্তি বসুর বাগানটিকে বাগান হিসেবে না দেখে এটিকে গাছের জিন ব্যাংক (সব প্রজাতির গাছের সংরক্ষণ) বলতে পারি। এ বাগানে যত প্রজাতির গাছ রয়েছে তা আমাদের কৃষি গবেষণা ইনস্টিটিউটের জিন ব্যাংকেও আছে বলে আমার মনে হয় না।  মূলত তুষার কান্তি বসু ঝুঁকিকে জয় করেছেন। দেশে এ ধরনের দ্বিতীয় আর কোনো মিশ্র ফলের বাগান আছে কি-না আমার জানা নেই। আমরাও দেশের বিভিন্ন অঞ্চলের কৃষকদের বাগানটি পরিদর্শন ও প্রশিক্ষণের স্থান হিসেবে নির্ধারণ করেছি।  দীঘিনালা জোন অধিনায়ক লে. কর্নেল শাহীন মুহাম্মদ আবরার ও ইউএনও মনিরুজ্জামান মিয়া তুষার কান্তি বসুকে দেশের সম্পদ হিসেবে আখ্যায়িত করে বলেন, তুষার কান্তি বসুর ইচ্ছা এবং আগ্রহ বাস্তবে প্রতিফলিত হয়েছে। এই বাগানে উৎপাদিত ফল শুধু দীঘিনালা নয়, পুরো জেলার চাহিদা পূরণ করছে।